Glassheisen til Fløyheia

Glassheisen til Fløyheia forbinder Fløyheia med Arendal sentrum, og muliggjør utvikling av en ny bydel på heia innenfor Arendal torv. Nedre del av heisen er 40 meter i fjell og heisinngangen nede er inne i den gamle tunnelen som forbinder Arendal sentrum med Arendal jernbanestasjon i Barbudalen. Øvre del av heisen er 20 meter i glass og ender i en gangbru inn mot fjellplatået Fløyheia. Ytre del av gangbrua er formet som et utsiktspunkt. Herfra er det utsikt rett ned på Arendal torv, utover bysenteret, til Tyholmen, Galtesund og opp mot Hisøystrømmen.

Glasstårnet er bygget av sammensatte elementer av stål og glass. Stålbjelkene danner et mønster som gjentas på betongelementene i fjellsjakten og dette skal gi en følelse av sammenheng gjennom heisturen. Det har gått med ca. 220 tonn stål til prosjektet. Konstruksjonen var klar for overlevering 6. august 2021.

På Fløyheia har Statsforvalteren i Agder og flyselskapet Norse Atlantic Airways kontor i et nytt bygg som er oppført av Arendal eiendom og solgt til en privat eiendomsforvalter. Videre utbygging av området er planlagt, og stedet markedsføres nå under det nylagde navnet "Fløybyen". 

En del av Arendal Sjømannsskole er bevart. Nær ved ligger det tidligere administrasjonsbygget til Aust-Agder fylkeskommune som ble oppført midt på 1970-tallet.

Referanser 

 Arendal